Yir 5
Jiäk ti nööŋkɛ da̱k
1
Kä cu Kuoth Nhial wee i̱,
“Wiaa ja̱lɛ duɔ̱p Jɛ-ru-tha-lɛm,
wiaa guicɛ jɛ agɔaa!
Wiaa go̱rɛ gua̱th tin la naath
a te thi̱n,
mi tëë kɛ ram kɛl mi bia jek,
ram mi lat cuŋ kä go̱o̱r ni thuɔ̱k,
kɛ ɣöö ɣän dëë wec ɛmɛ pälikä.”
2
A cäŋ ni mɔ ruackɛ mɔ i̱,
“Ce̱tnikɛ ciöt Kuɔth in tëk,”
ŋotdɛ kɛ mi yackɛ rɔ̱ kacä.
3
Kä lö Kuoth Nhial,
a /ci waŋdu ku guic ni thuɔ̱k?
Cikɛ näk, kä /ka̱n bɛ̈cdɛ jek,
cikɛ thum, kä cikɛ luek lo̱k.
Cukɛ jak ni wi̱cdiɛn kä bum
ce̱tnikɛ päm,
cukɛ riet kɛ rɔ̱ lo̱k.
4
Kä cua̱ wee i̱,
“Kɛn nɛy ti̱ti̱ kɛ can
kɛ nɛy ti thil ca̱r,
kɛ ɣöö kui̱c kɛn dup Kuɔth Nhial,
kui̱c kɛn ŋuɔ̱t Kuɔthdiɛn.
5
Ɣän bä wä kä bööth
bä wä ruac kɛ kɛ,
kɛ ɣöö ŋäc kɛn dup Kuɔth
kä ŋäc kɛn min go̱o̱r
Kuothdiɛn ɛ.”
Duundɛ ɣöö kɛn diaal kɛɛl ca
ŋuɔ̱t Kuɔth lo̱k,
min yiɛn kɛ kɛɛl kɛ Kuoth.
6
Kɛ kui̱c ɛmɔ bi lony ben raar
ruup mi bikɛ mak,
kä ba kɛ däk ɛ yak dɔaar.
Kä bi̱i̱m kuac ni wi̱i̱kiɛn,
bɛ ram mɔ bi wä raarɔ cam,
kɛ ɣöö di̱t dueerkiɛn
kä ŋuan nyuɔɔnkiɛn.
7
Kä cu Kuoth Nhial wee i̱,
“Dëë yɛ kulɛ pälikä i̱di?
Kä ci gaatkun ɣä pa̱l ruëëc
kä yackɛ rɔ̱ kɛ ciöt
kuthni jiɛn.
Kä mɔ cä kɛ mi̱eeth a cikɛ ria̱ŋ ɔ,
la wä dhɔm ni kɛn
kä wa ciɛŋ ni dho̱r lëëri.
8
Ce̱tkɛ nikɛ tut jio̱ŋko̱o̱ri
ti ca la̱a̱k ti görkɛ ŋut,
ro̱l ram ɔ ni ciek gua̱n
thieekädɛ.
9
Ɣän cä kɛ dee ku duäc kɛ kui̱
kä ti̱ti̱?
A cä rɔ dee ku col kä do̱r
mi ce̱tkɛ nɛ?
10
“Wër däk kak wal Juda,
duundɛ ɣöö /cu jɛ däk kɛɛliw,
akɛ ŋuɔ̱kɛ karkɛ,
kɛ ɣöö /cikɛ nyin Kuɔth Nhial.
11
Kɛ ɣöö ji̱ dhɔaar I-thɛ-rɛl
kɛnɛ ji̱ dhɔaar Juda,
ci ka nɛy ti thil ŋa̱th kɛ ɣä,
ruac ni ɣän Kuoth Nhial.”
Luk Kuɔth kɛ I-thɛ-rɛl
12
Kä cukɛ ruac a jiäk
kɛ Kuoth Nhial,
wä kɛn i̱, “Thilɛ mi bɛ la̱t,
kä thilɛ mi jiääk mi bi ben kä kɔn,
kä thilɛ ko̱r kiɛ rɛ̈ɛ̈th
mi banɛ nɛn.
13
Kä lat kɛn ɣöö go̱o̱k cikɛ a lɔar,
/ci ruac Kuɔth te rɛydiɛn.
La̱t nɛ kɛ kä min laar kɛn ɛ!”
14
Kɛ kui̱c ɛmɔ cu Kuoth Nhial in
la Ruey Ɣɔaa wee i̱,
“Kɛ ɣöö cikɛ ruac ɛmɛ lat,
bä rieetkä jak kä mac thokdu,
kä bi nɛy ti̱ti̱ a jiɛn,
bi mac kɛ cu pɛt.
15
Kä ɣän bä yɛ nöŋ do̱r mi
bi yɛ däk,
mi bä ni nänä
lö dhɔr I-thɛ-rɛl.
Ɛ do̱r mi bum bum,
kä ɛ do̱r ëë wal,
ɛ do̱r mi kui̱c yɛn thokdiɛn,
kä /cia min lat kɛn ɛ dee
met liŋ.
16
Kä ji̱ bäärikiɛn kɛ nɛy
ti ji̱ köör ti buɔ̱m buɔ̱ɔ̱m,
kɛn na̱kɛ naath a thil pälikä.
17
Kɛn bikɛ mi̱ethdun kɛnɛ
bɛlkun cam,
kä bikɛ dhɔɔlkun kɛnɛ
nyieekun näk,
kä bikɛ detkun kɛnɛ ɣɔ̱ɔ̱kun cam,
kä bikɛ dɛy walkun kɛnɛ
jiɛn ŋɔ̱a̱p cam,
kä bikɛ wi̱i̱kun tin buɔ̱m buɔ̱ɔ̱m
tin ŋa̱thɛ däk kɛ ko̱r.”
18
Kä cu Kuoth Nhial wee i̱, “Ɣän ɛn ni̱ni tɔ̱tɔ̱ /cä yɛ bi däk yɛn diaal. 
19
Kä mi wä naath wä thiec i̱, ‘Ɛŋu ci Kuoth Nhial min la Kuothda nɛmɛ lɛ lät kä kɔ mɔ?’ Bi kɛ jiök i̱, ‘Kɛ kui̱ kä ɣöö cia ɣä pa̱l ruëëc kä cia pal ni kuth kɔ̱kiɛn muundun, inɔ bia wä lät ni nɛy kɔ̱kiɛn ikä muun mi /ci mɔ a mundun.’ ”
Luek Kuɔth kɛ nɛɛkɛ
20
Läri nɛmɛ dhɔr Je-kɔb,
kä latdɛ kä Juda i̱,
21
“Liɛŋɛ nɛmɛ lö nɛy ti dɔa̱a̱r
kä thil ca̱r,
ta̱yɛ kɛ wäŋ kä /ci yɛn nën,
ta̱yɛ kɛ ji̱th kä /ci yɛn li̱ŋ.
22
A /cia ɣä bi ku luɔ̱th?
Kä /cia bi dual kɛ nhiamdä?
Kä cä liɛt jak kä pek yiëër,
ɛ pöm mi /ci pi̱w jɛ dee bäl.
A cäŋ ni min la muaŋ a bä,
/cɛ jɛ dee met bäl.
23
Duundɛ ɣöö kɛn nɛy ti̱ti̱ kɛ nɛy
ti bum wuɔ̱thkiɛn,
cikɛ wä ni raar kä cikɛ bath.
24
Kä /cu kɛ ruac kä rɔ̱ i̱,
‘Luɔ̱thnɛ Kuoth Nhial min
la Kuothdan,
min ŋun nhiaal kɛ gua̱a̱thdɛ
min ŋun nhiaal ruëël kɛnɛ tɔ̱t,
kä käm kɔn ŋër bɛɛl
kɛ gua̱a̱thdɛ.’
25
Kä kɛ lät jiäku ca ti̱ti̱
gaŋ raar,
kä dueerku ca ji̱ pën mi gɔaa.
26
Kɛ ɣöö te nɛy ti jiäk
rɛy nɛɛnikä,
nɛy ti la bi̱emkɛ naath
tɔ̱ɔ̱cä ce̱tnikɛ nɛy ti ka̱pkɛ diit.
La kɛn naath a kääp kɛ dhuur.
27
Ci dho̱rkiɛn thia̱a̱ŋ kɛ kuak,
ce̱tnikɛ dieny mi ci thia̱a̱ŋ
kɛ diit.
Ɛ jɛn cikɛ tekɛ ria̱ŋ mi di̱i̱t
kɛnɛ buɔ̱m ɔ,
28
cikɛ cuath kä
ci pua̱nykiɛn puath.
Thilɛ lät jiäkiɛn pek,
kä /ca luk lat kɛ thuɔ̱k,
kä /ca ram mi rɛɛt käm cuɔ̱ŋdɛ,
kä /ca cuɔ̱ŋ raam mi can gaŋ.
29
Ɣän /cä kɛ dee duäc kɛ kui̱
kä ti̱ti̱?
A /cä rɔ dee col kä do̱r
mi ce̱tkɛ nɛ?
Ruac ni ɣän Kuoth Nhial.”
30
Kä cu ti bɛ̈c bɛ̈ɛ̈c ti ga̱ykɛ
naath tuɔɔk ɛn muun.
31
Cu go̱o̱k lat ni ruaacni ka̱a̱cni,
kä cu bööth palä ruac
kɛ ca̱riɛn,
cu nɛɛkä nhɔk ni jɛn duɔ̱ɔ̱p ɛmɔ,
kä bi ku lɛ la̱t ni ŋu
mi wä guut wä ben?
